หุ้นยุโรปปิดบวกรับข่าวเทคโอเวอร์ภาคเอกชน
ตลาดหุ้นยุโรปปิดบวกเมื่อคืนนี้ (28 ก.ค.) ขานข่าวการซื้อกิจการและควบรวมกิจการของบริษัทจดทะเบียนบางแห่ง นอกจากนี้ ตลาดหุ้นยุโรปยังได้ปัจจัยหนุนจากการที่นักลงทุนเข้าซื้อเก็งกำไร หลังจากตลาดร่วงลงติดต่อกันหลายวันก่อนหน้านี้
29 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.1% ปิดวานนี้ (29 ก.ค.) ที่ 390.02 จุด, ดัชนี CAC-40 ตลาดหุ้นฝรั่งเศสปิดที่ 4,977.32 จุด เพิ่มขึ้น 49.72 จุด หรือ +1.01%, ดัชนี DAX ตลาดหุ้นเยอรมันปิดที่ 11,173.91 จุด เพิ่มขึ้น 117.51 จุด หรือ +1.06% และดัชนี FTSE 100 ตลาดหุ้นลอนดอนปิดที่ 6,555.28 จุด เพิ่มขึ้น 50.15 จุด หรือ +0.77%
ตลาดหุ้นยุโรปได้รับปัจจัยหนุนจากการที่นักลงทุนเข้ามาช้อนซื้อเก็งกำไร หลังจากตลาดร่วงลงติดต่อกันหลายวันก่อนหน้านี้ อันเนื่องมาจากปัจจัยต่างๆ รวมถึงความวิตกกังวลที่ว่าธนาคารกลางสหรัฐ (FED) อาจจะปรับขึ้นอัตราดอกเบี้ย และการชะลอตัวของเศรษฐกิจจีน หลังจากตลาดหุ้นจีนร่วงลงอย่างหนัก
ตลาดหุ้นยุโรปดีดตัวขึ้นขานรับข่าวการซื้อกิจการและควบรวมกิจการของบริษัทบางแห่ง รวมถึงบริษัทเมลโรส อินดัสทรีส์ ที่ประกาศขายธุรกิจ Elster ให้กับฮันนีเวลล์ อินเตอร์เนชันแนล ซึ่งข่าวดังกล่าวช่วยหุ้นหุ้นเมลโรส พุ่งขึ้น 9.6%
หุ้นฮิคมา ฟาร์มาซูติคอล ทะยานขึ้น 12% หลังจากบริษัทตกลงซื้อกิจการร็อกซ์เซล จากบริษัทโบห์ริงเจอร์ อินเกลไฮม์ ขณะที่อาร์เอสเอ อินชัวรันซ์ พุ่งขึ้น 18% หลังจากมีข่าวว่า ซูริค อินชัวรันซ์ กรุ๊ป กำลังเสนอซื้อกิจการอาร์เอสเอ อินชัวรันซ์
หุ้นจีเคเอ็น พุ่งขึ้น 7.3% หลังจากบริษัทตกลงซื้อกิจการฟอคเกอร์ เทคโนโลยี กรุ๊ป ส่วนหุ้นเกอร์เรสไฮเมอร์ พุ่งขึ้น 12% หลังจากบริษัทตกลงซื้อกิจการเซนเตอร์ ยูเอส โฮลดิงส์ จากเนเมรา ดิเวลล็อปเมนท์ อย่างไรก็ตาม หุ้นมิเชลิน ผู้ผลิตยางรถยนต์รายใหญ่ของยุโรป ร่วงลง 6.1% หลังจากบริษัทเปิดเผยผลประกอบการที่ต่ำกว่าการคาดการณ์ของนักวิเคราะห์